Hanne Reintoft

Hanne Reintoft (født Hanne Beha Erichsen 3. marts 1934 i København) er en dansk socialrådgiver, forfatter, brevkasseredaktør og tidligere folketingsmedlem, først for SF, derefter for VS og til sidst for DKP). Hun er søster til tv-produceren Bjørn Erichsen, globetrotteren og forfatteren Troels Kløvedal og direktør Lise Beha Erichsen.

Hun er datter af dyrlæge Asbjørn Beha Erichsen (1903-1971) og børnehaveleder Gurli Marie Larsen (1908-1954).

Hanne Reintoft er opvokset på Østerbro. Hun blev student fra Sortedam Gymnasium i 1952, blev uddannet bogholder i 1955 og socialrådgiver fra Danmarks Sociale Højskole i 1957.

Hun har arbejdet som socialrådgiver ved foreningen Ring i Ring (1957-1959), Mødrehjælpen i København, 1959-1961 og i Direktoratet for Børne- og Ungdomsforsorgen (1961-1965). I 1966 blev hun ledende socialrådgiver ved Amtssygehuset i Glostrup, hvor hun arbejdede frem til 1980. Hun var medstifter af Mødrehjælpen af 1983, hvor hun fungerede som direktør. Fra 1976-2004 var hun redaktør af DR's sociale brevkasse "Hvad er min ret og hvad er min pligt". Hun var fra 2004 og i en årrække brevkasseredaktør ved Ugebladet Søndag.

Hanne Reintoft har desuden besiddet en lang række tillidsposter. Hun var formand for bestyrelsen i Mødrehjælpen af 1983 fra stiftelsen i 1983 frem til 1992. Frem til 1993 var hun desuden medlem af Etisk Råd. Hun har har modtaget en stribe anerkendelser og udmærkelser, bl.a. LO's Kulturpris og Cavlingprisen i 1983, Modersmål-Selskabets Pris i 1996 og Dansk Kvindesamfunds Mathilde-pris i 2001.

Hun var gift tre gange, sidste gang med Knud Åge Leihøj, der døde i 2017.

Politisk karriere 
Hendes politiske karriere begyndte i Socialistisk Folkeparti, som hun meldte sig ind i, da partiet blev stiftet i 1959. Hun sad i partiets hovedbestyrelse fra 1967. Senere samme år blev hun medlem af Venstresocialisterne, der blev stiftet af en udbrydergruppe fra SF. Hun sad i VS' hovedbestyrelse fra 1967-1968. I 1966 blev hun valgt til kommunalbestyrelsen på Frederiksberg for SF, men repræsenterede senere VS. Hun var medlem af Folketinget første gang fra 1966-1971 og igen 1973-1976, fra 1966-1968 for SF, fra 1968 som løsgænger og fra 1970 for Danmarks Kommunistiske Parti.

Efter valget i 1968 blev hun formand for VS' folketingsgruppe, og blev dermed den første kvindelige gruppeformand i tinget. Allerede samme år forlod hun imidlertid partiet, efter at hun sammen med Kai Moltke havde stået i spidsen for gruppen "De 35", der ikke ville acceptere partiets fordømmelse af Sovjetunionens invasion af Tjekkoslovakiet.. Selv har Reintoft sagt, at udmeldelsen skyldtes, at hun opfattede VS som et parti for anarkister og blomsterbørn, og at det manglede organisation. Udgjorde den ene halvdel af Socialistisk Arbejdsgruppe mellem 1968 og 1970 sammen med Kai Molkte. I 1969 var hun medforfatter til pamfletten Oberstkup i Danmark?, der byggede på forfalskede dokumenter fremstillet af den sovjetiske efterretningstjeneste KGB.

Fra 1970 repræsenterede hun Danmarks Kommunistiske Parti, men røg ud ved valget i 1971. Ved valget i 1973 blev hun igen valgt til Folketinget, men nedlagde sit mandat i 1976. I 1982 meldte hun sig ud af DKP og har ikke siden været tilknyttet et politisk parti, om end hun i 2007 tilkendegav, at hun tidligere havde støttet Enhedslisten, men tøvede på grund af partiets opstilling af den kontroversielle kandidat Asmaa Abdol-Hamid.

Bibliografi 
 Nederlagets børn, 2014
 Når dagene strenges, 2010
 Nu er det længe siden, 2008
 Last og Brast, 2006
 Hjertebånd, 2004
 Ravns føde, 2002
 Strejf af nådens vinge, forlaget Forum, 2000
 Træd varsomt, dansk socialpolitik ved en skillevej, 1998
 Et liv – manges liv. Erindringer, 1996
 Brev til min datter, 1995
 Når filmen knækker, om den voldsramte familie, 1995
 At sige Verden ret farvel, 1995
 Livsglæde, 1993
 Under kærlig behandling, 1990
 Socialmedicinske sygehistorier og Den sociale lovgivning i socialmedicinsk belysning, 1980
 Om Forsorg, 1975
 Kvinden i klassesamfundet, 1972
 Oberstkup i Danmark?, 1969 (sammen med Svend Aage Eggert Jensen og Georg Gjedde)
 Rosa Luxemburg: Socialreform eller revolution, 1969

Noter

Eksterne henvisninger 
 Dansk Kvindebiografisk Leksikon: Hanne Reintoft
 Kvinfos ekspertdatabase: Hanne Reintoft

Faglitterære forfattere fra Danmark
Debattører fra Danmark
Tidligere folketingsmedlemmer fra DKP
Tidligere folketingsmedlemmer fra SF
Folketingsmedlemmer i 1960'erne
Folketingsmedlemmer i 1970'erne
Medlemmer af Frederiksberg Kommunalbestyrelse
Personer fra Frederiksberg
Ansatte i DR
Tidligere folketingsmedlemmer fra VS
Slægten Beha Erichsen
Personer i Kraks Blå Bog
Personer i Dansk Biografisk Leksikon
Personer i Dansk Kvindebiografisk Leksikon
Socialrådgivere fra Danmark
Dansksprogede forfattere fra Danmark
Cavlingprismodtagere
Modtagere af Amalienborg-prisen
Modtagere af Modersmål-Prisen
Personer fra Østerbro